L 159 I/4
RO
Jurnalul Oficial al Uniunii Europene
23.6.2023
(26)
Respectivele acțiuni de propagandă au fost direcționate prin intermediul mai multor canale mass-media aflate sub controlul permanent, direct sau indirect, al conducerii Federației Ruse.
Astfel de acțiuni constituie o amenințare semnificativă și directă la adresa ordinii și securității publice a Uniunii.
Respectivele canale mass-media sunt absolut esențiale pentru promovarea și sprijinirea războiului de agresiune împotriva Ucrainei și pentru destabilizarea țărilor învecinate cu aceasta.
(27)
Având în vedere gravitatea situației și ca reacție la acțiunile Rusiei de destabilizare a situației din Ucraina, este necesar, în concordanță cu drepturile și libertățile fundamentale recunoscute prin Carta drepturilor fundamentale a Uniunii Europene, în special cu dreptul la libertatea de exprimare și de informare, astfel cum este recunoscut la articolul 11 din aceasta, să se introducă măsuri restrictive suplimentare pentru a suspenda activitățile de difuzare ale unor astfel de canale mass-media în Uniune sau direcționate către Uniune.
Măsurile ar trebui să fie menținute până când războiul de agresiune împotriva Ucrainei va înceta și până când Rusia și canalele sale mass-media asociate vor înceta să desfășoare acțiuni de propagandă împotriva Uniunii și a statelor sale membre.
(28)
În concordanță cu drepturile și libertățile fundamentale recunoscute prin Carta drepturilor fundamentale a Uniunii Europene, în special cu dreptul la libertatea de exprimare și de informare, libertatea de a desfășura o activitate comercială și dreptul de proprietate, astfel cum sunt recunoscute la articolele 11, 16 și 17 din aceasta, respectivele măsuri nu împiedică canalele mass-media și personalul lor să desfășoare activități în Uniune, altele decât difuzarea, cum ar fi cercetarea și interviurile.
În special, respectivele măsuri nu modifică obligația de a respecta drepturile, libertățile și principiile menționate la articolul 6 din Tratatul privind Uniunea Europeană, care sunt prevăzute în Carta drepturilor fundamentale a Uniunii Europene și în constituțiile statelor membre, potrivit domeniului de aplicare al acestora.
(29)
Pentru a asigura coerența cu procesul prevăzut în Decizia 2014/512/PESC de suspendare a licențelor de radiodifuziune, Consiliul ar trebui să își exercite competențele de executare pentru a decide, în urma unei examinări a respectivelor cazuri, dacă măsurile restrictive urmează să se aplice, de la data indicată în Regulamentul (UE) nr.
833/2014, mai multor entități care figurează pe lista din anexa XV la Regulamentul (UE) nr.
833/2014.
(30)
Decizia (PESC) 2023/1217 extinde interdicția la transportul rutier de produse în Uniune cu remorci și semiremorci înmatriculate în Rusia, inclusiv atunci când acestea sunt remorcate de camioane înmatriculate în afara Rusiei.
(31)
Încercările de a eluda măsurile restrictive ale Uniunii au dus la o creștere accentuată a numărului practicilor înșelătoare ale navelor care transportă țiței și produse petroliere rusești.
În consecință, Decizia (PESC) 2023/1217 interzice accesul în porturile și ecluzele de pe teritoriul Uniunii navelor care efectuează transferuri de la o navă la alta, în cazul în care autoritățile competente au motive întemeiate să suspecteze că o navă încalcă interdicția de a importa țiței și produse petroliere rusești transportate pe mare în Uniune sau transportă țiței și produse petroliere rusești achiziționate la un preț care depășește plafonul de preț convenit de Coaliția pentru plafonarea prețurilor.
Interdicția respectivă se aplică tuturor navelor, oricare ar fi pavilionul lor de înmatriculare, și tuturor transferurilor de la o navă la alta efectuate în orice moment al călătoriei către porturile sau ecluzele unui stat membru.
În orice caz, navelor li se va interzice accesul în porturile și ecluzele de pe teritoriul Uniunii dacă nu notifică autorității competente cu cel puțin 48 de ore în prealabil un transfer de la o navă la alta efectuat în anumite zone geografice.
În plus, interdicția menționată va consolida și mai mult măsurile adoptate de statele membre pentru a-și proteja coastele de potențiale accidente de mediu cauzate de astfel de transferuri de la o navă la alta.
(32)
Decizia (PESC) 2023/1217 interzice, de asemenea, accesul în porturile și ecluzele de pe teritoriul Uniunii navelor despre care autoritățile competente au motive întemeiate să suspecteze că interferează în mod ilegal cu sistemul lor de identificare automată a navei (AIS), îl opresc sau îl dezactivează în alt mod atunci când transportă țiței și produse petroliere rusești, încălcând regula 19 punctul 2.4 din capitolul V al Convenției SOLAS.
Interdicția respectivă nu se aplică în situațiile în care AIS poate fi oprit în mod legitim în conformitate cu acordurile, normele sau standardele internaționale care prevăd protecția informațiilor de navigație, cum ar fi navigația prin ape cu risc ridicat de securitate.
Interdicția menționată se aplică de asemenea tuturor navelor, oricare ar fi pavilionul lor de înmatriculare, precum și pentru orice interferență ilegală cu sistemul de navigație produsă în orice moment al călătoriei către porturile sau ecluzele unui stat membru.